Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 331/12/7707	Prešov, 30.11.2012
EEČ : 2-58-437-2012

U Z N E S E N I E

Trestná vec:	obvinený XXXXX  
Prečin:	Neoprávnené používanie cudzieho motorového vozidla podľa § 216 odsek 1, odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
- dňa 16.09.2011 v čase okolo 21.00 hod. na ubytovni pracovníkov spoločnosti Trudič, s.r.o., v časti Peliny v Chocni, okr. Ústí nad Orlicí, Česká republika, z neuzamknutej šatňovej skrinky vzal bez vedomia a súhlasu majiteľa vozidla alebo inej poverenej osoby, odložený kľúč od osobného motorového vozidla XXXXX registrovaného na firmu BAUMANN TRADE, s.r.o., Náměstí 14. Října 1307/2, XXXXX 5, v hodnote 4.110,- €, následne týmto vozidlom jazdil po miestnych komunikáciách, až do doby kontroly hliadkou polície ČR, na ul. Záměstí v obci Choceň v čase o 23.32 hod., pričom svojim konaním spoločnosti BAUMANN TRADE, s.r.o., nespôsobil na uvedenom vozidle žiadnu škodu.

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
XXXXX
Odôvodnenie:
      Uznesením vyšetrovateľa Okresného riaditeľstva policajného zboru, Odboru kriminálnej polície v Prešove, sp. zn. ORP-522/2-OVK-PO-2012, zo dňa 22.06.2012, podľa § 206 ods.1 Trestného poriadku bolo vznesené obvinenie XXXXX  pre prečin neoprávneného používania cudzieho motorového vozidla  podľa § 216 ods. 1, ods. 2 písm. c)  Trestného zákona na tom skutkovom základe, ako je to uvedené vo výroku tohto uznesenia.

      Preskúmaním na vec sa vzťahujúceho spisového materiálu som dospel k záveru, že sú splnené podmienky na postup podľa § 216 ods. 1 Trestného poriadku.

      Obvinený XXXXX sa vo svojej výpovedi ku skutku v celom rozsahu priznal a svoje konanie oľutoval. Obvinený uviedol, že sa blížil deň jeho narodenín, ktoré má 19. septembra, dňa 16.09.2011 chcel ísť do baru v meste Chocen. V čase okolo 21.00 hod. vzal spolubývajúcemu XXXXX kľúče od osobného motorového vozidla XXXXX XXXXX ktoré boli položené na parapetnej doske v izbe. Uvedomoval si, že na vedenie vozidla nemá oprávnenie a že ho zobral bez súhlasu oprávnenej osoby.

      Obvinený výslovne vyhlásil, že spáchal skutok, za ktorý je stíhaný.  

      V priebehu prípravného konania bol obvinený XXXXX riadne poučený v zmysle ustanovenia § 216 Trestného poriadku o podmienkach podmienečného zastavenia trestného stíhania. 

       Zástupca poškodenej spoločnosti XXXXX  vo svojej výpovedi uviedol, že nežiada náhradu škody, nakoľko mu žiadna škoda nevznikla.

      Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody,  ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak

a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

      Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     Podľa § 216 ods. 1, ods. 2 písm. c) Trestného zákona sa prečinu neoprávneného používania cudzieho motorového vozidla dopustí ten, kto sa zmocní cudzieho motorového vozidla prechodne a uvedený čin spácha vo vzťahu k motorovému vozidlu väčšej hodnoty, za čo sa potrestá odňatím slobody  na jeden rok až päť rokov. 

      Vzhľadom na skutočnosť, že obvinený XXXXX vedie riadny život, v mieste svojho trvalého bydliska je hodnotený kladne, doposiaľ nebol súdne trestaný, k trestnému činu sa priznal a svoje konanie oľutoval, má prokurátor za to, že sú splnené všetky podmienky pre postup podľa § 216 ods. 1 Trestného poriadku, teda je možné trestné stíhanie podmienečne zastaviť.

      Prokurátor určil obvinenému skúšobnú dobu v trvaní 2 ( dvoch ) rokov,  nakoľko má za to, že takáto skúšobná doba, v priebehu ktorej má obvinený viesť riadny život a nedopúšťať sa protiprávneho konania, dostatočne preukáže, či u obvineného išlo len o mimoriadne vybočenie z inak riadneho života. 

      Podľa § 217 ods. 1 Trestného poriadku, ak obvinený nebude v priebehu skúšobnej doby viesť riadny život, ihneď sa rozhodne o tom, že v trestnom konaní sa pokračuje.

      Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.
Poučenie:
  Proti tomuto uzneseniu je prípustná sťažnosť, ktorú možno podať do
  troch dní  odo dňa jeho oznámenia na Krajskú prokuratúru v Prešove 
  cestou tunajšej prokuratúry.
  Sťažnosť má odkladný účinok.

JUDr. Štefan Ščerbák
prokurátor